ראש הממשלה בנימין נתניהו שוחח אמש עם היועץ המשפטי לממשלה, יהודה וינשטיין, והשניים סיכמו על דחיית תשובת המדינה לבג"ץ בנוגע להרס בתיהם של האלמנות שלומית פרץ ושרה קליין במאחזים גבעת היובל וחרשה. זאת, במטרה לאפשר לראש הממשלה להמשיך לבדוק דרכים למנוע את הרס בתיהן של השתיים. המדינה היתה אמורה למסור את תשובתה מחר.
באפריל 2010 פורסם ב"הארץ" כי מדינת ישראל העניקה לתושבים במאחז היובל, המתגוררים בבתים לא חוקיים המיועדים להריסה, מענק של 77 אלף שקל בבואם להתיישב במקום. בין המבנים המיועדים להריסה גם בתיהם של רס"ן אלירז פרץ, שנהרג בעזה בפעילות מבצעית וכן ביתו של רס"ן רועי קליין, שנהרג בבינת ג'בל במלחמת לבנון השנייה.